b'\n_START_ARTICLE_\nPaolo Conte\n_START_PARAGRAPH_\nPaolo Conte (s. 1937 Asti) on italialainen laulaja-lauluntekij\xc3\xa4. H\xc3\xa4nen omintakeisessa tyyliss\xc3\xa4\xc3\xa4n on muun muassa jazzvaikutteita._NEWLINE_Conten nuorempi veli Giorgio Conte on itsekin tunnettu lauluntekij\xc3\xa4. Veljekset aloittivat pianonsoiton varhaisella i\xc3\xa4ll\xc3\xa4. Paolo kouluttautui is\xc3\xa4ns\xc3\xa4 jalanj\xc3\xa4ljiss\xc3\xa4 juristiksi ja harjoitti ammattiaan yli kolmekymppiseksi samalla, kun soitti vibrafonia useissa jazzyhtyeiss\xc3\xa4. H\xc3\xa4n julkaisi ensimm\xc3\xa4isen levytyksens\xc3\xa4 vuonna 1962 ja ensimm\xc3\xa4isen sooloalbuminsa 1974. H\xc3\xa4nen hitteihins\xc3\xa4 lukeutuvat "Genova per noi", "Onda su onda" ja "Azzurro". H\xc3\xa4n on s\xc3\xa4velt\xc3\xa4nyt kappaleita yhteisty\xc3\xb6ss\xc3\xa4 sanoittajien, kuten Vito Pallavicinin, Giorgio Calabresen ja Giorgio Conten kanssa. Niit\xc3\xa4 ovat esitt\xc3\xa4neet Conten itsens\xc3\xa4 lis\xc3\xa4ksi muiden muassa Adriano Celentano, Caterina Caselli, Patty Pravo, Enzo Jannacci ja Bruno Lauzi._NEWLINE_Conte teki soolourallaan l\xc3\xa4pimurron kolmannella albumilla Un gelato al limon (1979). Sit\xc3\xa4 seurasi muun muassa Paris Milonga (1981). Conte on Italian tasavallan ansioritarikunnan suurristin ritari ja Ordre des Arts et des Lettres\'n ritari.'